Document ID: 32011R1150

A TANÁCS 1150/2011/EU RENDELETE
(2011. november 14.)
a szíriai helyzetre tekintettel korlátozó intézkedések meghozataláról szóló 442/2011/EU rendelet módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 215. cikkére,
tekintettel a Szíriával szembeni korlátozó intézkedések meghozataláról szóló 2011/273/KKBP tanácsi határozatra (1),
tekintettel az Unió külügyi és biztonságpolitikai főképviselője és az Európai Bizottság közös javaslatára,
mivel:
(1)
A Tanács 2011. május 9-én elfogadta a szíriai helyzetre tekintettel korlátozó intézkedések meghozataláról szóló 442/2011/EU rendeletet (2).
(2)
2011. szeptember 2-án a Tanács módosította (3) a 442/2011/EU rendeletet a Szíriával szembeni intézkedések kiterjesztése céljából, ideértve a jegyzékbe történő felvétel kritériumainak a pénzeszközök és gazdasági források befagyasztása céljából elfogadott kiterjesztését, valamint a nyersolaj Szíriából történő vételének, behozatalának vagy szállításának tilalmát. 2011. szeptember 23-án a Tanács módosította (4) a 442/2011/EU rendeletet a Szíriával szembeni intézkedések további kiterjesztése céljából, ideértve a rendeletnek a nyersolajágazatba történő befektetések tilalmával, új bejegyzésekkel, valamint a szíriai bankjegyek és pénzérmék Szíriai Központi Bank számára történő szállításának tilalmával történő kiegészítését. 2011. október 13-án a Tanács ismét módosította (5) a 442/2011/EU rendeletet, egy további szervezetet is jegyzékbe véve olyan derogációval, amely korlátozott ideig lehetővé teszi azon befagyasztott pénzeszközök felhasználását, amelyeket e szervezet a jegyzékbe nem vett személyekkel és szervezetekkel folytatott kereskedelem finanszírozásával kapcsolatban utólag kapott.
(3)
Tekintettel az emberi jogoknak a szíriai kormány által elkövetett folyamatos és súlyos elnyomására és megsértésére, 2011. november 14-én a Tanács elfogadta a Szíriával szembeni korlátozó intézkedésekről szóló 2011/273/KKBP határozat módosításáról szóló 2011/735/KKBP határozatot (6) egy további intézkedést bevezetve, nevezetesen megtiltva, hogy az Európai Beruházási Bank bármilyen kifizetést vagy pénzátutalást teljesítsen a Szíriával fennálló hitelmegállapodások keretében vagy azokkal összefüggésben, valamint rendelkezik a szíriai független projektekkel kapcsolatos valamennyi meglévő technikai segítségnyújtási szerződés felfüggesztéséről.
(4)
Ez az intézkedés az Európai Unió működéséről szóló szerződés hatálya alá tartozik, ennélfogva - különösen a tagállamokban tevékenykedő gazdasági szereplők által történő egységes alkalmazásának biztosítása céljából - a végrehajtásához uniós szintű szabályozás szükséges.
(5)
A 2011/735/KKBP határozat rendelkezik továbbá a 2011/273/KKBP határozat I. mellékletének jegyzékében szereplő egyik személy adatainak frissítéséről.
(6)
A 442/2011/EU rendeletet ennek megfelelően módosítani kell.
(7)
Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie,
ELFOGADTA EZT A RENDELETET:
1. cikk
A 442/2011/EU rendelet a következő cikkel egészül ki:
„3d. cikk
Az Európai Beruházási Bank (EBB)
a)
nem teljesíthet kifizetést vagy pénzátutalást a szíriai állam vagy annak bármely közhatósága és az EBB között létrejött hitelmegállapodások keretében vagy azokkal összefüggésben;
b)
felfüggeszti az a) pontban említett hitelmegállapodások keretében finanszírozott, Szíriában végrehajtandó projektekkel kapcsolatos valamennyi meglévő technikai segítségnyújtási szerződést, amely közvetlenül vagy közvetetten a szíriai állam vagy annak valamely közhatósága javára szolgál.”.
2. cikk
A 442/2011/EU rendelet II. melléklete e rendelet mellékletével összhangban módosul.
3. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. november 14-én.

Labels: 18
3
15
5